《呈知府司封二十韵》
宋代·陈瓘

锦帐含香士，高名压缙绅。
南昌移皂盖，东颍憩朱轮。
孝悌资延寿，耕桑赖信臣。
优游千里治，谈笑六朝均。
竟日庭无讼，期年俗已淳。
休夸两岐秀，未若四时春。
近远皆沾泽，施为固有神。
欢讴连别壤，美织播严宸。
夙慕冰壶洁，终期骥足伸。
燕閒成吏隐，萧洒得湖滨。
烟柳笼亭槛，云波盪钓纶。
微风牵藻荇，小棹送鲈蓴。
缪作堂中客，惭陪席上珍。
开樽宁草草，延语每谆谆。
龌龌才非异，吹嘘意独亲。
摘鞍方邂逅，揽辔又逡巡。
丽巧裁新咏，缄题及鄙人。
曹刘风自古，李杜格殊伦。
拜赐欣愉甚，临分感叹频。
悠悠京国路，重染满衣尘。

作者简介：陈瓘（1057-1124年），字莹中，号了斋，沙县城西劝忠坊人。宋元丰二年（1079年）探花，授官湖州掌书记。 历任礼部贡院检点官、越州、温州通判、左司谏等职。 陈瓘为人谦和，不争财物，闲居矜庄自持，不苟言谈，通《易经陈瓘于书法，造诣亦颇深。真迹传世唯《仲冬严寒帖》。李纲曰：“了翁书法，不循古人格辙，自有一种风味。观其书，可以知气节之劲也。”邓肃曰：“开卷凛然，铜筋铁骨，洗空千古，侧眉之态，盖鲁公之后一人而已。”明陶宗仪曰：“精劲萧散，有《兰亭》典型”。由是观之，其书法出神入化，可谓高妙矣。